Tiit Riisalo Teie 25.04.2024 e-kiri

Majandus- ja Kommunikatsiooniministeerium

Suur-Ameerika 1 Meie *kuupäev digitaalallkirjas* nr 1-3/61-1

15165 Tallinn

Euroopa Parlamendi ja Nõukogu praktikalepingute direktiivi algatuse tagasiside

Austatud minister,

Täname, et kaasasite Eesti Tööandjate Keskliitu seisukoha kujundamisse Euroopa Parlamendi ja Nõukogu praktikalepingute direktiivi algatuse osas.

Praktikalepinguid reguleerivas direktiivi algatuses soovib Euroopa Komisjon kehtestada reeglid praktikantide töötingimuste parandamiseks ja jõustamiseks ning võidelda olukordade vastu, kus tegelikke töösuhteid varjatakse praktikalepingutega. Suurem eesmärk on parandada noorte hõivet. Oleme algatuse eesmärgiga nõus, kuid meie hinnangul pole direktiiv sobiv ega ka vajalik lahendus.

Nimelt on mistahes töötajate diskrimineerimine ka Eesti siseriikliku seadusandluse kohaselt keelatud ning töösuhte praktikana vormistamine pole Eestis levinud. Eestis on praktikakorralduse probleemiks hoopis tööandjate ressursside leidmine, et praktikaid juhendada, ja samuti õppekavadele vastavate praktiliste ülesannete ja tööandjale vajalike tegevuste ühildamine. Kui direktiiviga lisanduks täiendavaid kohustusi tööandjale – alampalga maksmine vm – muutuks praktikakohtade leidmine veel raskemaks ja direktiiv töötaks selle autorite eesmärgile vähemalt Eesti puhul hoopis vastu.

Seega teeme ettepaneku direktiivi mitte toetada või töötada selle nimel, et see ei seaks Eestis juba kehtivast regulatsioonist ulatuslikumaid kohustusi tööandjatele.

Lugupidamisega

*/allkirjastatud digitaalselt/*

Arto Aas

Tegevjuht